এ টি এম মোস্তফা

**আবু তৈয়ব মোহাম্মদ মোস্তফা** একজন আইনজীবী, রাজনীতিবিদ ও ক্রিকেটার ছিলেন। তিনি পাকিস্তানে আইয়ুব খানের রাষ্ট্রপতিত্বকালে পাকিস্তানের কেন্দ্রীয় মন্ত্রী এবং পূর্ব পাকিস্তানের প্রাদেশিক মন্ত্রী ছিলেন।

ব্রিটিশ ভারতের কলকাতায় জন্মগ্রহণকারী মোস্তফা ব্রিটেনের লিংকনস্‌ ইন থেকে ব্যারিস্টার হয়ে পাকিস্তানের ফিরে আইন ব্যবসায় ব্যবসায়ে নিয়োজিত হোন। তিনি পূর্ব পাকিস্তান ক্রিকেট দলের একজন খেলোয়াড় ছিলেন, যিনি স্বল্প সময়ের জন্য অধিনায়ক হিসেবে দলের নেতৃত্ব দিয়েছিলেন। তিনি বিভিন্ন ক্রীড়া সংগঠনের প্রশাসনে নিয়োজিত থাকার পাশাপাশি পাকিস্তান ক্রীড়া বোর্ডের সভাপতি হিসেবে দায়িত্ব পালন করেন।

রাজনৈতিক জীবনে তিনি পূর্ব পাকিস্তানের আইন, প্রচার ও তথ্য মন্ত্রী, পূর্ব পাকিস্তান প্রাদেশিক পরিষদের নেতা এবং পাকিস্তানের তথ্য ও সম্প্রচার মন্ত্রী এবং শিক্ষামন্ত্রী হিসেবে দায়িত্ব পালন করেন।

## প্রারম্ভিক জীবন
এ টি এম মোস্তফা ১৯২৫ সালে ব্রিটিশ ভারতের বেঙ্গল প্রেসিডেন্সির কলকাতায় পিতা ইসলামি পণ্ডিত আবুল খায়েরের পরিবারে জন্মগ্রহণ করেন। ইসলামি শিক্ষক মাওলানা সফিউল্লাহ দাদাজি তার নানা ছিলেন। ক্রীড়া ধারাভাষ্যকার আতিকুজ্জামান খান সহ তিনি ছয় ভাই ও এক বোনের মধ্যে অন্যতম ছিলেন। মোস্তফা ছোটবেলায় কলকাতা মাদ্রাসা থেকে লেখাপড়া করার পর কলকাতা ইসলামিয়া কলেজ থেকে উচ্চমাধ্যমিক শিক্ষা অর্জনের পর আলিগড় মুসলিম বিশ্ববিদ্যালয় থেকে আইনে স্নাতক ও ভূগোলে স্নাতকোত্তর সম্মান অর্জন করেন। শিক্ষাজীবনে তিনি ১৯৪৬ থেকে ১৯৪৭ সাল পর্যন্ত আলিগড় মুসলিম বিশ্ববিদ্যালয় ছাত্র সংসদের সহ-সভাপতি ছিলেন। এরপর তিনি যুক্তরাজ্যে লেখাপড়া করার সময় পাকিস্তান জাতীয় ছাত্র অ্যাসোসিয়েশনের সভাপতি হয়েছিলেন।

## কর্মজীবন
### আইন ব্যবসা
ব্রিটেনে থাকাকালে তিনি লিংকনস্‌ ইন থেকে ব্যারিস্টার হয়ে পাকিস্তান অধিরাজ্যের পূর্ববঙ্গে ১৯৫০ সালে প্রত্যাবর্তন করে ঢাকা হাইকোর্টে আইনজীবী হিসেবে কর্মজীবন শুরু করেন। এর ৭ বছর পর তিনি পাকিস্তান সুপ্রিম কোর্টে কাজ করা শুরু করেন। কর্মজীবনে তিনি ঢাকা বিশ্ববিদ্যালয়ের খণ্ডকালীন আইনের অধ্যাপক, পূর্ব পাকিস্তানে কেন্দ্রীয় সরকারের স্থায়ী পরামর্শক এবং ঢাকায় স্টেট ব্যাংক অব পাকিস্তান ও পূর্ব পাকিস্তান কৃষি উন্নয়ন কর্পোরেশনের আইনি উপদেষ্টা হিসেবে দায়িত্ব পালন করেন। এছাড়া তিনি পূর্ব পাকিস্তান হাইকোর্ট বার অ্যাসোসিয়েশনের সহ-সভাপতি হিসেবেও দায়িত্ব পালন করেন।

### ক্রীড়া জীবন
মোস্তফা প্রথমবার দলের হয়ে খেলেন ১৯৫২–৫৩ মৌসুমে, যখন পূর্ব পাকিস্তান ক্রিকেট দল পাকিস্তান জাতীয় ক্রিকেট দলের বিপক্ষে দুটি ম্যাচে অংশ নেয়। তিনি ছিলেন একজন ডানহাতি ব্যাটসম্যান। জানুয়ারি ১৯৫৬ সালে সফরকারী ডোনাল্ড কার নেতৃত্বাধীন মেরিলেবোন ক্রিকেট ক্লাবের বিপক্ষে তার প্রথম-শ্রেণির একমাত্র ম্যাচটি অনুষ্ঠিত হয় চট্টগ্রাম স্টেডিয়ামে। সেই ম্যাচে মোস্তফা পূর্ব পাকিস্তান দলের অধিনায়ক ছিলেন। তবে ব্যাটসম্যান হিসেবে তিনি সফল হতে পারেননি; দুই ইনিংসের কোনোটিতেই তিনি দুই অঙ্কের রান করতে পারেননি। পুরো দলও ভালো করতে পারেনি। ফলো-অন করার পর তারা এক ইনিংস ও ১০১ রানে পরাজিত হয়। এরপর মোস্তফা আর কোনো প্রথম-শ্রেণির ম্যাচ খেলেননি।

এছাড়া তিনি মোহামেডান স্পোর্টিং ক্লাব ও ভিক্টোরিয়া স্পোর্টিং ক্লাবের সহ-সভাপতি এবং ঢাকা ইম্প্রুভমেন্ট ট্রাস্টের সদস্য ও পূর্ব পাকিস্তান ক্রীড়া ফেডারেশনের সাংগঠনিক কমিটির সদস্য ছিলেন। তিনি পাকিস্তান ক্রীড়া বোর্ডের সভাপতি থাকাকালে পূর্ব পাকিস্তান ক্রীড়া ফেডারেশনের স্টেডিয়াম কমিটির আর্থিক বরাদ্দ বৃদ্ধি করেন। তার আমলে বিদেশে পাকিস্তানের যেকোনো ক্রীড়া দল ভ্রমণে গেলে অর্ধেক কর্মকর্তা পূর্ব পাকিস্তান আর বাকি অর্ধেক পশ্চিম পাকিস্তান থেকে নেওয়ার নিয়ম করা হয়। এছাড়া তার নির্দেশ পাকিস্তান অলিম্পিক অ্যাসোসিয়েশনে পূর্ব পাকিস্তান থেকে অর্ধেক প্রতিনিধি নেওয়ার নিয়ম করা হয়।

### রাজনৈতিক জীবন
১৯৬২ সালে তাকে এশীয়-আফ্রিকান আইনি পরামর্শদাতা কমিটির সহ-সভাপতি নির্বাচিত করা হয়েছিল। একই বছর তাকে ফারুক মন্ত্রিসভার সদস্য করা হয় এবং তিনি পূর্ব পাকিস্তানের আইন, প্রচার ও তথ্য মন্ত্রণালয়ের দায়িত্ব পান। একই বছরে তাকে পূর্ব পাকিস্তান প্রাদেশিক পরিষদের সংসদীয় নেতা করা হয়েছিল। দুটি রাজনৈতিক দায়িত্বই তিনি এক বছর যাবত পালন করেন। ১৯৬৩ সালে আইয়ুব খানের রাষ্ট্রপতিত্বের সময় তিনি এক বছরের জন্য পাকিস্তানের তথ্য ও সম্প্রচার মন্ত্রী এবং ১৯৬৪ সালে এক বছরের জন্য শিক্ষামন্ত্রী হন।

## পরিবার, মৃত্যু ও কিংবদন্তি
১৯৫৯ সালে তিনি শায়েস্তাবাদের নবাবজাদা ফজলে রাব্বির মেয়েকে বিয়ে করেছিলেন। তিনি নিঃসন্তান ছিলেন। ৮ জানুয়ারি ১৯৬৬ সালে মোস্তফা কিউবার রাজধানী হাভানায় ত্রিমহাদেশীয় সম্মেলনে যোগদান করতে রাষ্ট্রীয় প্রতিনিধিদলের নেতা আবদুল হামিদ খান ভাসানীর সাথে উপনেতা হিসেবে গিয়েছিলেন। সম্মেলনে অভিভাষণ দেওয়ার মাঝে তিনি হৃদযন্ত্রের ক্রীড়া বন্ধ হয়ে মৃত্যুবরণ করেন। ১৪ জানুয়ারিতে তার মরদেহ হাভানা থেকে করাচি হয়ে ঢাকায় আনার পর তার ধানমন্ডির বাসভবনে কিছুক্ষণ রেখে আউটার স্টেডিয়াম মাঠে জানাজার নামাজ পড়ানোর পর আজিমপুর কবরস্থানে বাবার কবরের পাশে দাফন করা হয়। মৃত্যুর একই বছরে তার স্মরণে মোস্তফা মেমোরিয়াল ক্রিকেট কাপ, এ টি এম মোস্তফা ফুটবল ট্রফি এবং এ টি এম মোস্তফা মেমোরিয়াল ব্যাডমিন্টন শিল্ড টুর্নামেন্ট প্রবর্তন করা হয়েছিল।

## তথ্যসূত্র

## বহিঃসংযোগ

বিষয়শ্রেণী:১৯২৫-এ জন্ম
বিষয়শ্রেণী:১৯৬৬-এ মৃত্যু
বিষয়শ্রেণী:পাকিস্তানের শিক্ষামন্ত্রী
বিষয়শ্রেণী:পাকিস্তানের তথ্যমন্ত্রী
বিষয়শ্রেণী:পূর্ব পাকিস্তানের মন্ত্রী
বিষয়শ্রেণী:পাকিস্তানি ব্যারিস্টার
বিষয়শ্রেণী:পূর্ব পাকিস্তানি ক্রিকেটার
বিষয়শ্রেণী:ঢাকা বিশ্ববিদ্যালয়ের অধ্যাপক
বিষয়শ্রেণী:ঢাকার রাজনীতিবিদ
বিষয়শ্রেণী:কলকাতার ব্যক্তি
বিষয়শ্রেণী:পাকিস্তানের স্বতন্ত্র রাজনীতিবিদ
বিষয়শ্রেণী:পাকিস্তান জাতীয় পরিষদ সদস্য ১৯৬২-১৯৬৫
বিষয়শ্রেণী:পূর্ব পাকিস্তান প্রাদেশিক পরিষদের সদস্য ১৯৬২-১৯৬৫
বিষয়শ্রেণী:লিংকনস ইনের সদস্য
বিষয়শ্রেণী:মাদ্রাসা-ই আলিয়া, কলকাতার প্রাক্তন শিক্ষার্থী
বিষয়শ্রেণী:মৌলানা আজাদ কলেজের প্রাক্তন শিক্ষার্থী
বিষয়শ্রেণী:আলিগড় মুসলিম বিশ্ববিদ্যালয়ের প্রাক্তন শিক্ষার্থী
বিষয়শ্রেণী:আজিমপুর গোরস্থানে সমাধিস্থ